朝宗以詩見贈叙從遊之樂廣其意作古詩謝之並簡敦仁德秀
作者：歐陽澈
朝代：宋

paragraphs: 延陵有偉人，遺我錦繡篇。
粲粲蕩醉眼，的的爭春妍。
卷阿細考覈，字字皆青錢。
知公太瘦生，苦吟希閬仙。
丹煅復精鍊，落紙人争傳。
亦常慕坡翁，汗漫如湧泉。
有時醉風月，健筆揮雲烟。
冷飲味古昔，詩話珍盈編。
嗤點寓深旨，讀之心灑然。
公才本瑰瑋，那復加雕鐫。
恥與俗吏偶，杜門宗聖賢。
豈意闒茸輩，辱公倒屣延。
傾盖頓忘形，披霧呈青天。
襟懷未易測，醉中頗逃禪。
間亦不自揣，效顰西子前。
驊騮超逸足，駑駘烏能先。
但欲偷格律，引玉時抛磚。
毎荷不鄙斥，珠璣貽我偏。
樽酒結詩社，卓犖俱樊川。
風流王世子，遠拍貞曜肩。
食虀腸亦苦，志操不少遷。
季子金閨彦，高吟常醉眠。
四明有狂客，解龜須見憐。
偉我三二友，才名足聨翩。
休歌出無車，休詠寒無氊。
得錢即相覓，爛醉清平年。
排悶强裁句，擺脫塵中緣。
風雲會遇自有日，驪珠不到終沈淵。
公不見新豐旅人時未偶，鳶肩沽酒澆塵垢。
謀猷一旦重朝廷，始信男兒暫奔走。